Mika 3
Mika otito pi can ma bipoto i kom lutel wi Icrael
1Awacci,
Wuwiny, wun ludito ma telo wi jo pa Yakobo
ki wun luloc me ot pa Icrael!
Pe ticwuaye me ŋeyo ŋolokop atir?
2Wun wuk wero ber ento wumaro rac,
wupwaco del kom jona,
dok wudano riŋo korugi ki ikom cogogi;
3wun wucamo riŋo kom jona,
kun bene wuyaŋo del komgi,
dok wuŋido cogogi matitino,
ka doŋ wuŋwekogi woko macalo riŋo ma tye i agulu,
nyo macalo riŋo ma tye i cupuriya.
4Lacen wubikok bot Rwot,
ento en pe bigamo dogwu;
i nino maca pe wubineno waŋe, pien timwu rac twatwal.
5Man lok ma Rwot owaco i kom lunebi
ma giŋako jona,
ma gidaŋŋe ni, “Kuc”
i kare ma noŋo gitye ki ginacama,
ento pud giero lweny
i kom ŋat mo ma pe pitogi ki cam.
6Meno omiyo Rwot owaco ni,
Piny bibedo mutu, pe wubineno ginanyuta mo,
dok piny bidoko col kun pe wunoŋo lagam me gin ma wutyeto.
Ceŋ bipoto i wiwu, wun lunebi,
piny bicido woko botwu;
7lewic bimako lunen piny,
ki lutyet bene gibiketo lewic i wigi;
gin ducu gibimiyo doggi woko,
pien Lubaŋa pe bimiyo botgi lagammo.
8Ento ki tuŋ buta, atye ki tek, ki Cwiny pa Rwot,
dok ki ŋolo kop atir, ki teko,
pi tito ki Yakobo tim aranyine,
ki pi nyuto balle bot Icrael.
9Wuwiny man, wun lutel wi jo pa Yakobo
ki wun luloc me ot pa Icrael,
ma wudag ŋolo kop atir
kun wubalo te kop ducu ma tye atir,
10ma wugeto Cion ki remo
ki Jerucalem bene ki tim marac.
11Lutel wi jo Jerucalem giŋolo kop pi lim wil me muŋ,
ajwagine gipwonyo pwony pi mucara,
lunebi bene gityeto tyet pi lim;
ento pud gijeŋŋe i kom Rwot kun giwacci,
“Rwot pe tye i kinwa?
Rac mo pe bibino i komwa.”
12-Pi meno, pi tim mewu,
Cion gibipuro woko macalo poto;
Jerucalem bidoko obur,
ki got ma gigero ot pa Rwot i wiye bi